KIRJALLINEN KYSYMYS E-0351/98 komissiolle esittäjä(t): Amedeo Amadeo (NI) (17. helmikuuta 1998)

Aihe: Pk-yritykset ja TTK (tutkimus ja teknologinen kehittäminen)

Viite: TTK-toimintaan myönnettävien varojen jatkuvan ja yleistyvän vähentämisen vaikutukset EU:n pk-yrityksiin (yhteisön ja jäsenvaltioiden tasolla) (CES 986/97)

Ottaen huomioon kiristyvän kilpailun ja strategioiden kansainvälistymisen sekä talouselämän yhä suuremman kansainvälistymisen, pk-yritysten on ollut pakko ryhtyä uudistuksiin. Tämä merkitsee sitä, että muiden tarpeiden lisäksi uusien tekniikoiden on oltava niiden saatavilla ja niiden on kehitettävä tarvitsemiaan tekniikoita.

1. Eikö komissio katso, että asiaa olisi tarkasteltava uudella tavalla niin, että erotetaan toisistaan korkeaa teknologiaa käyttävät pienyritykset tai ¨edelläkävijät¨, joilla on käyttämätöntä kykyä soveltavan tutkimuksen alalla, ja TTK:n lopputuotteita käyttävän suuri enemmistö?

2. Eikö se katso, että yhteisön ohjelmia suunniteltaessa on etusijalle asetettava korkeaa teknologiaa käyttävien pienyritysten vaatimukset, ja että tätä varten on ohjattava rakennevaroja taloudellisen ja sosiaalisen koheesion edistämiseksi?

Komission jäsenen Christos Papoutsisin komission puolesta antama vastaus (3. huhtikuuta 1998)

Komissio on tietoinen pienten ja keskisuurten yritysten heterogeenisyydestä niiden tutkimukseen ja teknologiseen kehittämiseen liittyvien tarpeiden ja kykyjen suhteen sekä erityisongelmista, jotka koskevat uusia teknologiaan perustuvia yrityksiä ja pieniä innovatiivisia yrityksiä.

Komissio on samaa mieltä siitä, että nopeasti kasvaviin yrityksiin tulisi kiinnittää erityistä huomiota, koska niillä on tärkeä rooli kasvua tehostavien rakenteellisten muutosten helpottamisessa tuotemarkkinoilla siten, että ne luovat markkinarakoja ja mahdollisuuksia työvoiman taidoille ja liikkuvuudelle. Yksityisten henkilöiden on kuitenkin vaikeaa perustaa ja kehittää innovatiivisia uusia yrityksiä erilaisten esteiden takia, joita ovat muun muassa hallinnon monimutkaisuus, riittämätön rahoitus ja henkisten voimavarojen ja johtamiskykyjen puute.

Kolmanteen monivuotiseen ohjelmaan pienten ja keskisuurten yritysten hyväksi kuuluu erityisiä tukitoimenpiteitä tällaisille pk-yrityksille. Tärkeä esimerkki on alkupääomia koskeva pilottihanke (23 sijoitusrahaston perustaminen). Sen tarkoituksena on auttaa suuntaamaan yksityistä pääomaa korkean riskin vaiheeseen yritystä perustettaessa tai sen kasvaessa nopeasti. Suurin osa tarvittavista toimista tapahtuu kansallisella tai alueellisella tasolla. Yhteisön tasolla kehitetään kuitenkin myös erilaisia toimia, erityisesti osana ensimmäisen innovaatioita koskevan toimintasuunnitelman täytäntöönpanoa ja kolmatta monivuotista ohjelmaa pienten ja keskisuurten yritysten hyväksi (neuvoston päätös 97/15/EY) ((EYVL L 6, 10.1.1997. )).

Esimerkiksi innovaatioita koskevan toimintasuunnitelman yhteydessä komissio on todennut, että on tarpeen tukea korkeaan teknologiaan keskittyvien ja nopeasti kasvavien yritysten perustamista. Pariisissa 9. joulukuuta 1997 pidetyssä innovaatioita, yritysten perustamista ja työpaikkoja koskevassa pyöreän pöydän kokouksessa aloitettiin konsultointimenettely teknologiaan perustuvien yritysten perustamisen ja kasvun auttamiseksi. Siihen on kuulunut korkean teknologian yhtiöiden johtajia, rahoittajia, poliitikkoja, yliopistojen tutkimuskeskusten johtajia ja jäsenvaltioiden ja yhteisön virkamiehiä. Lisäksi on perustettu työryhmiä tutkimaan korkean teknologian yritysten perustamiseen ja kasvuun liittyviä erityisiä kysymyksiä, jotta voitaisiin selvittää, mitkä ovat kriittisiä kysymyksiä ja hyviä käytäntöjä, ja määritellä mahdolliset toimenpiteet erityisesti yhteisön tasolla. Tämän toiminnan tuloksista keskustellaan eurooppalaisten korkean teknologian yrittäjien foorumissa Wienissä marraskuussa 1998.

Lisäksi innovaatioita koskevan ohjelman yhteydessä (neljännen puiteohjelman kolmas toimenpidekokonaisuus * Euroopan parlamentin ja neuvoston päätös N:o 1110/94/EY ((EYVL L 126, 18.5.1994. ))) komissio on aloittanut yhteistyössä Euroopan investointirahaston kanssa I-TEA -kokeiluhankkeen, joka pyrkii houkuttelemaan riskipääomaa innovatiivisten korkean teknologian hankkeiden alkuvaiheisiin. I-TEA auttaa riskipääomarahastojen johtajia saavuttamaan kyvyn arvioida ja johtaa tämänkaltaisia hankkeita.

Näitä ponnistuksia jatketaan viidennessä puiteohjelmassa, erityisesti horisontaalisen ¨innovaatiot ja pk-yritysten osallistuminen¨ -ohjelman täytäntöönpanon yhteydessä.

Lisäksi komission ehdotuksessa tutkimusta, teknologista kehittämistä ja esittelyä koskevaksi Euroopan yhteisön viidenneksi puiteohjelmaksi (1998-2002) ((KOM(98) 8 lopullinen. )) kiinnitetään erityistä huomiota pk-yrityksiin. Tässä yhteydessä on suunniteltu erityinen ¨innovaatiot ja pk-yritysten osallistuminen¨ -ohjelma. Korkean teknologian yritysten lisäksi erityistä huomiota kiinnitetään pk-yrityksiin, joilla ei ole riittävää tutkimuskapasiteettia. Komissio aikoo tämän lisäksi asettaa teknologiaan keskittyvien pk-yritysten tarpeet tärkeälle sijalle seuraavissa rakennerahastoja koskevissa asetusehdotuksissa.